Коми Республикаса Юралысьöс вежысь Константин Ромаданов нуöдiс Коми Республикаса экономическöй сöвет бердын том йöзлöн политика кузя ведомствокостса комиссиялысь заседание.

Ведомствокостса комиссиялöн уджын медшöр сёрниыс мунiс том йöзлöн государственнöй политика йылысь йöзöс юöртан средствоясын висьталöм да регионын том йöзлысь да челядьлысь пресса сöвмöдöм кузя туйвизьяс йылысь, велöдан учреждение помалысьясöс уджöн могмöдöм да тыр арлыдтöмъясöс недыр кад кежлö уджöн могмöдöм кузя государственнöй услугаяс сетöм йылысь. Сiдзжö заседаниеын участвуйтысьяс вöчисны кывкöртöдъяс, кыдзи Коми Республикаын нуöдiсны Том йöзлысь во да вынсьöдiсны 2010 во вылö том йöзлöн политика кузя ведомствокостса комиссиялысь уджалан план.

Коми Республикаса Юралысьöс вежысь Константин Ромаданов сувтöдiс министерствоясса да социальнöй туйвизя ведомствоясса юрнуöдысьяс водзö мог - топыдджык йитöд кутны том йöзлöн да челядьлöн организацияяскöд. Сiдзжö том йöзлы вöзйöма выльмöдны ассьыныс уджсö – корсьны выль технологияяс, медым кыскыны том йöзöс öтйöза организацияясö, сетны быдсикас фондъяслысь грантъяс да стипендияяс.

Ведомствокостса комиссиялöн заседание кузя кывкöртöдъяс серти Коми Республикаса Юралысьöс вежысь тшöктiс лöсьöдны 2011-2013 вояс вылö «Коми Республикаса том йöз» республикаса торъя мога уджтаслысь концепция, мый серти бура решайтны мытшöдъяс том йöзöс уджöн могмöдöм кузя, велöдöм да социальнöя могмöдöм кузя, артыштны позянлун ошкыны енбиа том йöзöс, сöвмöдны предпринимательство, волонтёрскöй öтмунöм, лöсьöдны том йöз пиын войтырсикаскостса да конфессиякостса йитöдъяс.

Таысь öтдор, вöлi примитöма уна решение, торйöн кö, кыдзи содтöд юöртны том йöзлы да тыр арлыдтöм гражданалы обществоын петкöдчыны позянлун йылысь; кыдзи Коми Республикаса муниципальнöй юкöнъяслöн администрацияясса юрнуöдысьяс муниципальнöй тшупöдын вермасны отсавны участвуйтны том йöзлöн тайö мероприятиеясын общественнöй öтувъясса нырччысьяслы; кыдзи выльысь заводитны нуöдны том йöзкöд уджалысьяслы опытöн вежласьöм кузя быдвося республиканскöй мероприятиеяс.